**Р Е Ц Е Н З И Я**

на дисертация за присъждане на образователната и научна степен „доктор“ в професионално направление 3.1. Социология, антропология и науки за културата

на Анелия Сашева Овнарска – Милушева на тема „Развитие и трансформация на българското традиционно облекло от средата на ХХ и началото на ХХІ век през призмата на сценичното изкуство“

от проф. д-р Мария Иванова Иванова – ВТУ „Св. св. Кирил и Методий“

Анелия Сашева Овнарска – Милушева е с магистърска степен по специалността Етнология, а в периода 2019-2022 г. – докторант по Етнология към катедра „Етнология“ в Историческия факултет на СУ „Св. Климент Охридски“, с научни ръководители доц. д-р Мирелла Дечева и проф. д-р Мира Маркова. Дисертационният труд е обсъден от членовете на катедра „Етнология“ и предложен за публична защита. Състои се от 258 страници, които включват увод, четири глави, заключение, библиография и приложения, чието съдържание отговаря на изискванията в Правилника на Софийския университет и Правилника за прилагане на Закона за развитие на академичния състав. Насочен е към публична защита със заповед на Ректора № РД 38-28/19.01. 2023 г.

Разработената тема за развитието и трансформацията на българското традиционно облекло от средата на ХХ и началото на ХХІ в. в сценичното изкуство е актуална и дисертабилна, тъй като поставя няколко сериозни проблема за състоянието на съвременната българска култура, сполучливо формулирани още в увода на дисертационния труд. Те се отнасят до изследването на традиционното народно облекло като културен артефакт и важен източник на историческа информация; до съзнателното му съхранение и приложение в българската култура като знак на национална идентичност и до представителната му функция като важен компонент в съвременното фолклорно и сценично изкуство. Макар че са налице множество изследвания на традиционното народно облекло, етноложкият интерес към неговото сценично присъствие е твърде съществен, като се има предвид, че то е онази видима връзка между осъзнатото културно-историческо наследство и съвременната му интерпретация в националната култура. В случая благоприятно стечение на обстоятелствата е фактът, че изследователската работа на Анелия Милушева е провокирана и от нейната многогодишна фолклорна и колекционерска дейност, която също ѝ помага вярно да отрази развитието и промените в сценичното народно облекло от втората половина на ХХ и началото на ХХІ в. От друга страна, независимо от нейната двустранна позиция като изследовател и непосредствен участник в изучаваните процеси, тя е успяла да запази задължителната научна обективност, въпреки уговорката, че понякога това е трудно постижимо.

В дисертационния труд конкретен обект на изследване са основните компоненти на народното облекло, които се приемат за традиционни и са неразделна част от съвременните сценични изяви на фолклорните ансамбли и групи. А предмет на изследване са тенденциите и промените в тяхната изработка и композиция, които оформят сценичния костюм и неговата стилизация. Затова основната цел на дисертационния труд е фокусирана именно към изясняването и конкретизирането на съвременните принципи при моделирането на сценичните костюми чрез творческата дейност на отделните фолклорни ансамбли и институционалното утвърждаване на народното облекло като знак на българската национална идентичност. Посочените два аспекта на изследване налагат и приложението на интердисциплинарния подход на изследване, който съчетава сравнителния анализ на различните литературни извори и материали с класическите етноложки методи като теренни етнографски изследвания с включено наблюдение, интервюта, автобиографични разкази и анкети. Те са проведени в периода 2018-2022 г. сред професионални и самодейни фолклорни ансамбли – НФА „Филип Кутев“, „Чинари“, „Българе“, „Шевица“, „Бистрица“, както и сред фолклорната група към читалището в с. Алино, Самоковска община. За респонденти са подбрани художници, хореографи, танцьори, певци и музиканти, които имат пряко отношение към подбора и представянето на сценичния фолклорен костюм.

В увода на дисертационния труд е включена и задължителната историография по поставените проблеми, както и едно терминологично въведение, уточняващо научната употреба на възловите понятия в изложението. Например, такива са популярните понятия традиционно българско облекло, автентична носия, фолклор и фолклорно облекло, фолклорна група/ансамбъл, художествена самодейност, стилизирана носия, сцена и сценично облекло. Считам, че направените терминологични уточнения са необходими, за да се определи тяхното конкретно съдържание и по този начин да се разграничи от масовата им употреба.

Същността на дисертационния труд е изложена в четири глави, всяка от които има пряко отношение веднъж към развитието и промените на сценичното облекло през различните исторически периоди (традиционен – до средата на ХХ в., социалистически и постсоциалистически), а втори път – към неговата визия и функция. В зависимост от хронологическия обхват на труда Първа глава, озаглавена „Българското традиционно облекло и сцената до средата на ХХ в.“, може да се приеме като въвеждаща в темата, тъй като бележи началото в развитието на сценичното облекло. Проследен е пътят, по който утилитарната функция на народната носия постепенно отпада, за да получи превес именно нейната представителна, етническа функция – като знак за национална идентичност. Втора и Четвърта глава съответно разглеждат сценичното народно облекло по време на социализма и постсоциализма. Съдържанието на споменатите две глави е много подробно, разпределено в отделни раздели, като стремежът е да се очертаят всички проявления на сценичното народно облекло през посочените исторически периоди. Трета глава, озаглавена „Визия и функция на носията за сцена“, разглежда процесът, свързан с утвърждаването на стилизирания сценичен костюм и с принципите при неговото изработване, зависещи както от компонентите на традиционното облекло, така и от специфичната им употреба по време на сценичната изява (за танцьори, певци, музиканти и пр.).

Заключението на дисертационния труд обобщава достигнатите резултати от изследването, като акцентира върху оформянето на съвременния сценичен костюм в двата му варианта – като художествена комбинация от компоненти на народното облекло (стилизирана носия) и като автентична народна носия. Съществен е направеният извод, че докато автентичните носии се използват предимно от самодейните фолклорни състави, то стилизираните преобладават в дейността на професионалните ансамбли.

Към дисертационния труд е включена изчерпателна библиография и великолепни приложения, които илюстрират развитието и промените на сценичното народно облекло от втората половина на ХХ и началото на ХХІ в.

Авторефератът на дисертационния труд напълно отговаря на неговото съдържание, като очертава научните приноси, апробацията на резултатите, публикациите по темата и благодарностите на докторантката.

*Научни приноси на дисертационния труд.* Приемам всички приноси, очертани в Автореферата на А. Милушева, но считам, че те могат да се допълнят, тъй като поставят много проблеми, които имат отношение и към бъдещите етноложки проучвания.

На първо място бих отбелязала сполучливия избор на респондентите, който, от една страна, представя всички участници в творческия процес, свързан с развитието и промените на сценичното фолклорно облекло – художествени ръководители, хореографи, танцьори, певци, музиканти, а, от друга страна, в зависимост от тяхната персонална позиция най-добре очертава и ролята им при подбора и сценичната употреба на народното облекло.

Съществен принос представлява и изборът на изследваните професионални и самодейни фолклорни ансамбли и групи, чрез чиято дейност е направен анализ както на държавната политика и нейното отношение към съхраняването и представянето на фолклорното богатство през различните исторически периоди, така и на масовото, колективно отношение към културно-историческата стойност на българското народно облекло като видим знак на съвременната национална идентичност.

Съответно като качествен принос може да се приеме и въведеният в дисертационния труд теренен етнографски и снимков материал, който превръща изложението в достоверен и конкретен анализ на развитието и промените в сценичното облекло през разглеждания исторически период. В този смисъл дисертационният труд може да се приеме като образец при етноложкото изучаване на културно-историческото наследство и неговите проекции в съвременността.

Успешно са защитени и поставените изследователски задачи в дисертационния труд, като приносни са тези, които очертават най-вече художествените и конструктивните особености на сценичното облекло, зависещи от различни икономически и политически фактори, от изискванията за удобство по време на сценичната му употреба и не на последно място от търсената визия и въздействие върху публиката. По този начин ясно е проследен и пътят, свързан с появата на стилизирания сценичен костюм, при който се наблюдава или опростяване на оригинала, като се следва само основната му композиция, или дизайнерско преувеличаване на отделни елементи, с оглед на творческия замисъл на сценичното изпълнение. Показателна в това отношение е изготвената графика за предимствата и недостатъците на автентичната и стилизираната народна носия, които оформят сценичния костюм.

От етноложка гледна точка значение имат и направените изводи на А. Милушева за промените и трансформациите на традиционното народно облекло, свързани с неговата функционалност и познание като изработка, украса, композиция, локално и регионално разнообразие, които също влияят при оформянето на съвременния сценичен костюм. В тази връзка внимание заслужава личното становище на А. Милушева, че днес се наблюдава едно сериозно непознаване на традиционното народно облекло (в сравнение с предходните исторически периоди), въпреки че е налице цяло съсловие от професионалисти (най-вече танцьори, певци и музиканти) в сценичното фолклорно изкуство. Според докторантката то може да се преодолее чрез научните етнографски познания, които могат да намерят място в училищното и университетското обучение на хореографи, танцьори, певци и музиканти, както и сред производителите на сценично облекло.

Съществен принос се оказва изложението на въпроса за съвременното отношение към българския фолклор и в частност към автентичното народно облекло, пречупено през погледа на колекционерите, туристическата индустрия, организирането на фолклорни фестивали и други масови мероприятия, които също влияят при формирането на съвременния сценичен костюм. Не е спестена и критиката към някои опошлявания в масовата култура, които се разглеждат като незнание или желание за показност в сценичното изкуство.

 Приемам като заявка за бъдещи етноложки изследвания загатнатите проблеми във връзка с днешната популярна употреба на народното облекло по време на семейни, национални или други празници, които също подчертават специфичната му роля в развитието и функционирането на националната идентичност.

В целия текст на дисертационния труд осезателно се усеща и авторовата позиция на А. Милушева, нейната съпричастност като изследовател и участник в разрешаването на спорните въпроси, които съпровождат съвременната трансформация в употребата на сценичното фолклорно облекло. Този извод се потвърждава и от приложената справка на публикациите, която включва една монография и четири статии.

Не може да се отрече и любопитното въздействие, което темата на дисертационния труд оказва върху читателя, неволно заставяйки го също да се замисли за съвременната символика на българската носия като видим знак на националната идентичност, за нейната проекция в сценичното изкуство, която притежава множество възможности да активира усещането за единна общност на всички българи в страната и зад граница.

В заключение ще отбележа, че разработеният дисертационен труд на тема „Развитие и трансформация на българското традиционно облекло от средата на ХХ и началото на ХХІ век през призмата на сценичното изкуство“ дава основание убедено да гласувам положително за присъждането на Анелия Овнарска – Милушева на образователната и научна степен „доктор“ в научна област 3. Социални, стопански и правни науки, професионално направление 3.1. Социология, антропология и науки за културата.

 Проф. д-р Мария Иванова